**Semler Gruppen satte sig solidt på bilsalget i 2022**

**Semler Gruppen understregede i 2022 endnu engang sin position som Danmarks største importør af nye personbiler med en markedsandel på hele 26,4%, som ovenikøbet udgør en pæn vækst i markedsandel – på trods af et udfordrende år med vigende bilproduktion. Semler Gruppen står eksempelvis bag Danmarks mest solgte bilmærke, Danmarks mest solgte elbilsmærke og Danmarks mest solgte elbil i 2022.**

Mere end hver 4. nye bil i Danmark havde dermed et logo i fronten fra et af mærkerne i Volkswagen-koncernen, som Semler Gruppen importerer – mærker som Volkswagen, Audi, ŠKODA, SEAT, CUPRA og Porsche.

En væsentlig faktor er, at Volkswagen indtager en solid førerposition som Danmarks mest solgte bilmærke. For 12. år i træk blev Volkswagen i 2022 Danmarks mest solgte personbils-mærke og det med en markant afstand ned til nummer 2 i markedet. Volkswagen havde to modeller på den samlede Top 10 over mest solgte bilmodeller, men det er mærkets brede udvalg af relevante modeller, der bidrager til det høje salg.

|  |  |  |
| --- | --- | --- |
| **Markedsandel** | **2022** | 2021 |
| Audi | 5,69% | 5,71% |
| Porsche | 0,31% | 0,27% |
| SEAT & CUPRA | 2,96% | 2,69% |
| ŠKODA | 5,86% | 5,43% |
| Volkswagen | 11,56% | 10,53% |
| **Total** | **26,38%** | 24,63% |

Semler Gruppen er i den grad også med til at øge andelen af elbiler i Danmark, hvor danskerne med det forøgede udbud af elbiler har taget godt imod den grønne omstilling af personbilstransporten. Hele 37,5% af alle nye elbiler blev således leveret af Semler Gruppen i 2022. Volkswagen er det suverænt mest solgte elbilsmærke, men også ŠKODA og Audi ligger i Top 5 over mest solgte elbilsmærker i 2022, og Semler Gruppen står dermed bag 3 ud af de 5 mest solgte elbilsmærker.

Selv helt ned på de enkelte elbilsmodeller har Semler Gruppen i 2022 sat sit præg på markedet. Således blev ŠKODA Enyaq den mest solgte elbil på personbilsmarkedet, mens Semler Gruppen stod bag hele 5 elbiler på Top 10 over mest solgte elbilsmodeller med ŠKODA Enyaq, Volkswagen ID.4, Volkswagen ID.5, Audi Q4 e-tron og Cupra Born.

Lars Kornelius, der er adm. direktør i Semler Mobility Import, som er Semler Gruppens importør-division i Danmark, uddyber:

”I hele Volkswagen-koncernen satses der benhårdt på både digitalisering og elektrificering, og med den udvikling vi ser i Danmark i disse år, kan vi konstatere, at vi står med det rigtige udbud til den aktuelle efterspørgsel. Samtidig har vi mange flere elektriske modeller på vej i flere forskellige segmenter, så vi inden for en overskuelig fremtid vil have et endnu bredere udbud af elbiler på højde med det udbud af modeller med forbrændingsmotor, som vi har i dag.”

|  |  |
| --- | --- |
| **Top 10: Nye elbiler** | **2022** |
| **1** | **ŠKODA Enyaq** | **2.431** |
| **2** | **Volkswagen ID.4** | **2.322** |
| 3 | Tesla Model Y | 2.316 |
| **4** | **Volkswagen ID.5** | **2.023** |
| **5** | **Audi Q4 e-tron** | **1.780** |
| 6 | Polestar 2 | 1.480 |
| **7** | **Cupra Born** | **1.258** |
| 8 | Ford Mustang Mach-E | 1.247 |
| 9 | BMW iX3 | 1.169 |
| 10 | Volvo XC40 | 1.020 |

I Danmark blev der i 2022 indregistreret 148.295 nye biler, hvilket er en tilbagegang fra året før på 20%. Ifølge Lars Kornelius er der flere årsager til udviklingen i bilsalget i 2022: Mangel på microchip, global forsyningskrise, Corona-pandemi, krigen i Ukraine samt energikrise og stigende inflation. ”Vi havde højere forventninger til året, fordi der var ved at være kontrol over Corona-pandemien og en mere stabil forsyning af microchip, men så gik Putin ind i Ukraine, hvilket forårsagede nye problemer som fx energikrise og stigende inflation, så det har ikke været noget nemt år. Vi har dog set en imponerende forandringsvillighed fra alle i organisationen samt hos vores forhandlerpartnere, der i et år med fortsatte leveringsudfordringer bl.a. satte yderligere fokus på salg af brugte biler og eftermarkedet.”

”Jeg er stolt af, at vi i et vanskeligt marked har formået at øge vores markedsandel og cementere Semler Gruppens position som Danmarks største importør af nye biler i Danmark. Vi står stærkt her i starten af et nyt år, hvor vi i Semler Gruppen er klar på de nye udfordringer, året måtte bringe”, lyder det fra Lars Kornelius.

*Alle tal er fra bilstatistik.dk*